CELEX: 32015R1206
Language: el
Date: 2015-07-23 00:00:00
Title: Εκτελεστικός κανονισμός (ΕΕ) 2015/1206 της Επιτροπής, της 23ης Ιουλίου 2015, για την περάτωση της διαδικασίας κατά των επιδοτήσεων σχετικά με τις εισαγωγές πλατέων προϊόντων ψυχρής έλασης από ανοξείδωτο χάλυβα καταγωγής Λαϊκής Δημοκρατίας της Κίνας και για την κατάργηση του εκτελεστικού κανονισμού (ΕΕ) αριθ. 1331/2014 για την υποχρέωση καταγραφής των εισαγωγών πλατέων προϊόντων ψυχρής έλασης από ανοξείδωτο χάλυβα καταγωγής Λαϊκής Δημοκρατίας της Κίνας και Ταϊβάν

24.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 196/4
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1206 ΤΗΣ ΕΠΙΤΡΟΠΉΣ
   της 23ης Ιουλίου 2015
   για την περάτωση της διαδικασίας κατά των επιδοτήσεων σχετικά με τις εισαγωγές πλατέων προϊόντων ψυχρής έλασης από ανοξείδωτο χάλυβα καταγωγής Λαϊκής Δημοκρατίας της Κίνας και για την κατάργηση του εκτελεστικού κανονισμού (ΕΕ) αριθ. 1331/2014 για την υποχρέωση καταγραφής των εισαγωγών πλατέων προϊόντων ψυχρής έλασης από ανοξείδωτο χάλυβα καταγωγής Λαϊκής Δημοκρατίας της Κίνας και Ταϊβάν
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός κατά των επιδοτήσεων»), και ιδίως τα άρθρα 14 και 24,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   1.1.   Έναρξη διαδικασίας
   
   
               (1)
            
            
               Στις 14 Αυγούστου 2014 η Ευρωπαϊκή Επιτροπή («η Επιτροπή»), ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2) («ανακοίνωση για την έναρξη διαδικασίας»), την έναρξη διαδικασίας κατά των επιδοτήσεων όσον αφορά τις εισαγωγές στην Ένωση πλατέων προϊόντων ψυχρής έλασης από ανοξείδωτο χάλυβα καταγωγής Λαϊκής Δημοκρατίας της Κίνας («η διαδικασία κατά των επιδοτήσεων»).
            
         
               (2)
            
            
               Η διαδικασία κατά των επιδοτήσεων κινήθηκε κατόπιν καταγγελίας που υπέβαλε την 1η Ιουλίου 2014 η Εurofer («ο καταγγέλλων»), εξ ονόματος παραγωγών της Ένωσης που αντιπροσωπεύουν ποσοστό άνω του 25 % της συνολικής ενωσιακής παραγωγής πλατέων προϊόντων ψυχρής έλασης από ανοξείδωτο χάλυβα.
            
         
               (3)
            
            
               Η καταγγελία περιλαμβάνει εκ πρώτης όψεως αποδεικτικά στοιχεία ως προς την ύπαρξη επιδοτήσεων όσον αφορά το εν λόγω προϊόν και τη σημαντική ζημία που προέκυψε από την πρακτική αυτή, η οποία θεωρήθηκε επαρκής για να δικαιολογήσει την έναρξη διαδικασίας.
            
         
               (4)
            
            
               Επιπλέον, η Επιτροπή ενημέρωσε επίσημα τον καταγγέλλοντα, άλλους γνωστούς ενωσιακούς παραγωγούς, τους γνωστούς παραγωγούς-εξαγωγείς και τις αρχές της Λαϊκής Δημοκρατίας της Κίνας (ΛΔΚ), τους γνωστούς εισαγωγείς, προμηθευτές και χρήστες, τους εμπόρους, καθώς και τις ενώσεις που είναι γνωστό ότι ενδιαφέρονται για την έναρξη της έρευνας και τους κάλεσε να συμμετάσχουν. Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη διαδικασίας.
            
         1.2.   Παράλληλη διαδικασία αντιντάμπινγκ
   
   
               (5)
            
            
               Στις 26 Ιουνίου 2014 η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης
                   (3), την έναρξη διαδικασίας αντιντάμπινγκ όσον αφορά τις εισαγωγές στην Ένωση πλατέων προϊόντων ψυχρής έλασης από ανοξείδωτο χάλυβα καταγωγής ΛΔΚ, σύμφωνα με το άρθρο 5 του κανονισμού (ΕΚ) αριθ. 1225/2009 του Συμβουλίου (4) («ο βασικός κανονισμός αντιντάμπινγκ»).
            
         
               (6)
            
            
               Στις 24 Μαρτίου 2015 η Επιτροπή εξέδωσε τον εκτελεστικό κανονισμό (ΕΕ) 2015/501 (5) για την επιβολή προσωρινού δασμού αντιντάμπινγκ στις εισαγωγές πλατέων προϊόντων ψυχρής έλασης από ανοξείδωτο χάλυβα καταγωγής ΛΔΚ και Ταϊβάν. Η έρευνα βρίσκεται σε εξέλιξη.
            
         1.3.   Καταγραφή
   
   
               (7)
            
            
               Κατόπιν αιτήματος του καταγγέλλοντος, το οποίο συνοδευόταν από τα απαιτούμενα αποδεικτικά στοιχεία, η Επιτροπή εξέδωσε στις 15 Δεκεμβρίου 2014 τον εκτελεστικό κανονισμό (ΕΕ) αριθ. 1331/2014 (6) βάσει του οποίου καθίστατο υποχρεωτική η καταγραφή των εισαγωγών πλατέων προϊόντων ψυχρής έλασης από ανοξείδωτο χάλυβα από τις 17 Δεκεμβρίου 2014.
            
         
               (8)
            
            
               Η καταγραφή των εισαγωγών για τους σκοπούς της παράλληλης έρευνας αντιντάμπινγκ έπαυσε με τον εκτελεστικό κανονισμό (ΕΕ) 2015/501. Η καταγραφή των εισαγωγών για τους σκοπούς της έρευνας κατά των επιδοτήσεων συνεχίστηκε.
            
         2.   ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
   
   
               (9)
            
            
               Με επιστολή της 11ης Μαΐου 2015 προς την Επιτροπή, ο καταγγέλλων ανακάλεσε επισήμως την καταγγελία του.
            
         
               (10)
            
            
               Σύμφωνα με το άρθρο 14 παράγραφος 1 του βασικού κανονισμού κατά των επιδοτήσεων, σε περίπτωση ανάκλησης της καταγγελίας από τον καταγγέλλοντα, η διαδικασία μπορεί να περατωθεί, εκτός εάν η περάτωσή της δεν θα ήταν προς το συμφέρον της Ένωσης.
            
         
               (11)
            
            
               Η Επιτροπή έκρινε σκόπιμη την περάτωση της παρούσας διαδικασίας κατά των επιδοτήσεων, δεδομένου ότι η αντίστοιχη έρευνα κατά των επιδοτήσεων δεν έφερε στο φως στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης. Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. H Επιτροπή δεν έλαβε παρατηρήσεις που να οδηγούν στο συμπέρασμα ότι η περάτωση δεν θα ήταν προς το συμφέρον της Ένωσης.
            
         
               (12)
            
            
               Επομένως, η Επιτροπή συνάγει το συμπέρασμα ότι είναι σκόπιμο να περατωθεί η διαδικασία κατά των επιδοτήσεων σχετικά με τις εισαγωγές στην Ένωση πλατέων προϊόντων ψυχρής έλασης από ανοξείδωτο χάλυβα καταγωγής ΛΔΚ, χωρίς να επιβληθούν μέτρα.
            
         3.   ΚΑΤΑΡΓΗΣΗ ΤΟΥ ΕΚΤΕΛΕΣΤΙΚΌΥ ΚΑΝΟΝΙΣΜΌΥ (ΕΕ) αριθ. 1331/2014
   
   
               (13)
            
            
               Σε συνέχεια των ανωτέρω, θα πρέπει να παύσει η καταγραφή των εισαγωγών για τους σκοπούς της έρευνας κατά των επιδοτήσεων σύμφωνα με το άρθρο 24 παράγραφος 5 του βασικού κανονισμού κατά των επιδοτήσεων. Επομένως, ο εκτελεστικός κανονισμός (ΕΕ) αριθ. 1331/2014 θα πρέπει να καταργηθεί.
            
         
               (14)
            
            
               Ο παρών κανονισμός είναι σύμφωνος με τη γνώμη της επιτροπής που συστάθηκε σύμφωνα με το άρθρο 15 παράγραφος 1 του κανονισμού (ΕΚ) αριθ. 1225/2009.
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Περατώνεται η διαδικασία κατά των επιδοτήσεων που αφορά τις εισαγωγές στην Ένωση πλατέων προϊόντων από ανοξείδωτο χάλυβα ψυχρής έλασης, καταγωγής Λαϊκής Δημοκρατίας της Κίνας, τα οποία επί του παρόντος υπάγονται στους κωδικούς ΣΟ 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7220 20 21, 7220 20 29, 7220 20 41, 7220 20 49, 7220 20 81 και 7220 20 89.
   Άρθρο 2
   Καταργείται ο εκτελεστικός κανονισμός (ΕΕ) αριθ. 1331/2014 για την υποχρέωση καταγραφής των εισαγωγών πλατέων προϊόντων ψυχρής έλασης από ανοξείδωτο χάλυβα καταγωγής Λαϊκής Δημοκρατίας της Κίνας και Ταϊβάν.
   Άρθρο 3
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Ιουλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 188 της 18.7.2009, σ. 93.
   
      (2)  ΕΕ C 267 της 14.8.2014, σ. 17.
   
      (3)  ΕΕ C 196 της 26.6.2014, σ. 9.
   
      (4)  Κανονισμός (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343 της 22.12.2009, σ. 51).
   
      (5)  Εκτελεστικός κανονισμός (ΕΕ) 2015/501 της Επιτροπής, της 24ης Μαρτίου 2015, για την επιβολή προσωρινού δασμού αντιντάμπινγκ στις εισαγωγές πλατέων προϊόντων ψυχρής έλασης από ανοξείδωτο χάλυβα καταγωγής Λαϊκής Δημοκρατίας της Κίνας και Ταϊβάν (ΕΕ L 79 της 25.3.2015, σ. 23).
   
      (6)  Εκτελεστικός κανονισμός (ΕΕ) αριθ. 1331/2014 της Επιτροπής, της 15ης Δεκεμβρίου 2014, για την υποχρέωση καταγραφής των εισαγωγών πλατέων προϊόντων ψυχρής έλασης από ανοξείδωτο χάλυβα καταγωγής Λαϊκής Δημοκρατίας της Κίνας και Ταϊβάν (ΕΕ L 359 της 16.12.2014, σ. 90).